Biroul de reintegrare din Republica Moldova: Imaginile cu elicopterul din Transnistria incendiat de o dronă sunt montate / Rusia pune la cale noi provocări
Instituțiile de profil ale Republicii Moldova au analizat cu atenție imaginile video difuzate pe diverse rețele sociale și în mass-media din stânga Nistrului cu implicarea unui elicopter militar. În urma analizelor efectuate și a informațiilor acumulate, s-a ajuns la concluzia că materialele difuzate conțin elemente evidente de montaj video, anunță Biroul politici de reintegrare, potrivit Rador Radio România.
Potrivit instituției, în urma analizei imaginilor experții au ajuns la concluzia că incendiul elicopterului a fost cauzat de alți factori decât drona care apare în imagini.
Astfel a fost confirmată versiunea că incidentul a fost provocat deliberat cu scopul de a crea panică și a menține tensiunea în societate pe ambele maluri ale Nistrului.
"Din informațiile de care dispunem, este important să informăm publicul că, în perioada următoare, se pun la cale mai multe astfel de acțiuni de către Federația Rusă, în perimetrul regiunii transnistrene și al Zonei de Securitate. În lipsa posibilității de a ataca militar Republica Moldova, astfel de acțiuni au scopul de a crește panica, de a induce neîncredere în societate și de a slăbi economia. Accentuăm că asemenea acțiuni nu au consecințe reale și nu reprezintă un pericol real pentru cetățeni, ci sunt planificate doar pentru a speria oamenii", precizează Biroul de reintegrare..
Autoritățile competente ale Republicii Moldova, informează în cooperare cu partenerii externi, urmăresc cu atenție situația din regiune, în vederea menținerii stabilității și preîntâmpinării unor noi provocări.
Amintim că la 17 martie, presa din stânga Nistrului a anunțat că o unitate militară de la Tiraspol ar fi fost atacată cu o dronă kamikaze care ar fi zburat din direcția Podului Klevernâi. Au fost publicate și imagini cu momentul exploziei, iar autoritățile neconstituționale din stânga Nistrului au anunțat că au inițiat un dosar penal.
Sursa: JURNAL / Rador Radio România
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank